Christine Harstad Schuff

Christine Harstad Schuff (tidligere Christoforos Schuff; født 6. februar 1979 i Sacramento i California) er en amerikansk artist, skribent, kunstner og tidligere ortodoks prest. Hun flyttet til Norge i 2000, og har markert seg som deltaker i offentlig debatt om tro og kultur og som en talsperson for fred, rettferdighet, menneskerettigheter og religionsdialog. Hun har utdanning både fra Norge, USA og Hellas innen teologi, språkfag, musikk, historie, pedagogikk og økologisk landbruk.

Biografi 
Schuff ble født i Carmichael i Sacramento County i California som barn av John W. Schuff og Lynn M. Mapes. Hun har én eldre bror, men i ungdomsårene levde hun også periodevis sammen med en fosterfamilie med fem søsken.

Samfunnsengasjement 
Med utgangspunkt i sitt samfunnsengasjement og livssyn har Schuff figurert i media flere ganger siden 2006, blant annet som stemme for en bærekraftig og enkel livsstil, økologi og rettferdighet. Schuff ble profilert i livssynsprogrammet Åpen himmel på NRK i 2011 og igjen i 2012 og 2013 i en ny versjon som del av programmet Underveis på NRK. Av ideologiske grunner hadde familien Schuff ikke bil, selv om de i en årrekke bodde på landsbygda. Schuff ble ofte beskrevet som en «litt uortodoks» prest, og en artikkel i avisen Vårt land 2006 fikk tittelen «Ikke helt ortodoks». Våren 2011 ble hun beskrevet av NRK som «Svartkledt og fargerik». Høsten 2010 var hun involvert i en kirkeasylsak da en serbisk familie fra Kosovo gikk i asyl hos den ortodokse menigheten på Greipstad i Songdalen. Hun blir ellers rådspurt fra tid til annen i flere media i spørsmål om etikk, ortodoks historie, tro, tradisjon og siden 2010 i saker angående romfolk i Norge.

Som daværende ortodoks prest hadde hun uttalt seg positivt om retten til samkjønnet ekteskap og engasjert seg for LHBT-rettigheter. Hennes engasjement for dette temaet og hennes ytringer og syn på kjønn og seksualitet førte til at hun ble suspendert fra embetet i 2017. Hun har også vært involvert i flere saker angående romfolk (eller romanifolket) i Norge, bl.a. i forhold til deres menneskerettigheter, likebehandling og gjennom å formidle arbeid. Schuff har arbeidet med flyktninger på Lésvos og fra oktober 2015 - mars 2016 fungerte hun som koordinator for en transittleir for flyktninger i Sykaminea-området på Lésvos i samarbeid med FNs høykommissær for flyktninger (UNHCR).

Schuff ble arrestert under en fredelig markering foran Stortinget 10. april, 2016 sammen med 5 andre demonstranter. Hun nektet å vedta boten av ideologiske grunner.. Markeringen skulle belyse flyktningsituasjonen i Norge og Europa og være en protestaksjon mot asylinnstramningene. Ifølge avisen Vårt Land hadde det gått ca. 30 år siden siste gang en prest ble arrestert for en politisk markering i Norge.

I mars 2013 mottok Schuff Fokusprisen (diakoniprisen) fra Diakoniforbundet i Agder og Telemark for sitt engasjement for og sin solidaritet med utsatte eller vanskeligstilte grupper. I 2015 ble hun tildelt Brobyggerprisen av Norske kirkeakademier for sitt engasjement for fattige. På Martin Luther King Day 2017 mottok hun Ikkevoldsprisen bl.a. for hennes "sterke engasjement for fred og rettferdighet...uredde og modige meningsytringer, blant annet (gjennom) bruk av ikkevoldelige demonstrasjoner...".

Musikk 
Schuff har gitt ut tre plater med egen musikk og en rekke singler og opptrådte tidligere tidvis sammen med sin eks-kone som «Simpleminded». Som scenekunstner bruker hun navnet «justXx». En del av hennes musikk kjennetegnes bl.a. av samfunnsengasjement og blant komposisjonene hennes finner man anti-krigssangene «God damn the war» og rap-singelen «War and More» fra 2011. Singelen «My friend» fra 2009 handler om en barndomsvenn som ble dømt for drap i USA.

Annen kulturvirksomhet 
Schuff har bidratt på flere kunstutstillinger de siste årene med egne bilder og verk, blant annet i samarbeid med Alfred Vågsvold. Hun har gjort voiceover-arbeid for flere prosjekter, blant annet i barnefilmen Yohan - barnevandre og i dokumentarfilmen Med rett til å kapre, som ble sendt på NRK. Schuff spilte inn en cameo-opptreden i serien Okkupert, sesong 1, episode 6 som gikk på TV 2 og senere på Netflix.

Privatliv 
I 2000 giftet Schuff seg med Hildegunn Marie Tønnessen. Paret flyttet til Norge samme år, og har tre barn sammen. Fra 2001 bodde familien i Hellas i flere lengre perioder. Schuff har en rekke ganger fortalt offentlig om sin kamp for å mestre sitt eget sinne. Høsten 2017 søkte hun om separasjon, og i 2018 ble skilsmissen innvilget. Schuff giftet seg med Helene Harstad på Sicilia i mai 2019. Hun er bosatt på i Vest-Agder.

16. januar 2013 kom det fram i et intervju med Fædrelandsvennen at hun var blitt kreftsyk med diagnosen follikulært lymfom, som regnes for å være en uhelbredelig form for lymfekreft.

Utmerkelser 
 Fokusprisen (Diakoniprisen) (2013) fra Diakonforbundet i Agder og Telemark
 Brobyggerprisen (2015)
 Ikkevoldsprisen (2017)

Diskografi 
 2001 The Cry
 2001 The Call
 2003 Live
 2009/2012 My Friend (singel)
 2011 God damn the war (singel)
 2011 War and More (singel)
 2011 Christmas Song (singel)
 2012 Recuerdo (singel )
 2014 Hellige natt (singel)
 2015 Para siempre (singel ), under artistnavnet Chris Padrino

Referanser

Eksterne lenker 
 
 
 
  NRK-artikkel «Presten som må protestere»
  Tørst-artikkel «Opplysning i svart»

 

 

Ortodokse prester fra USA
Personer fra Sacramento